P. Prokopovič, poslanec: (2002-05-16):
Výbor Národnej rady Slovenskej republiky pre hospodárstvo, privatizáciu a podnikanie v súlade s § 78 zákona Národnej rady Slovenskej republiky č. 350/1996 Z. z. o rokovacom poriadku Národnej rady predkladá Národnej rade ako gestorský výbor spoločnú správu výborov Národnej rady k vládnemu návrhu zákona, ktorým sa mení a dopĺňa zákon č. 126/1998 Z. z. o Slovenskej živnostenskej komore a o zmene a doplnení niektorých zákonov v znení zákona č. 279/2001 Z. z. a o zmene a doplnení zákona č. 455/1991 Zb. o živnostenskom podnikaní v znení neskorších predpisov, tlač 1356, v druhom čítaní. Národná rada Slovenskej republiky uznesením č. 1977 z 3. apríla 2002 pridelila vládny návrh zákona na prerokovanie s termínom do 7. mája 2002 výborom: Ústavnoprávnemu výboru Národnej rady Slovenskej republiky a výborom Národnej rady Slovenskej republiky pre financie, rozpočet a menu, výboru pre verejnú správu a Výboru Národnej rady Slovenskej republiky pre hospodárstvo, privatizáciu a podnikanie. Ako gestorský výbor určila Výbor Národnej rady pre hospodárstvo, privatizáciu a podnikanie na vypracovanie spoločnej správy o výsledku prerokovania v lehote do 10. mája 2002. Uvedené výbory prerokovali pridelený návrh a gestorský výbor prerokoval a schválil podľa § 79 ods. 4 rokovacieho poriadku spoločnú správu výborov Národnej rady uznesením č. 768 zo 14. mája 2002. Konštatujem, že iné výbory Národnej rady Slovenskej republiky návrh neprerokovali. Gestorskému výboru do začatia jeho rokovania neoznámili poslanci, ktorí nie sú členmi výborov Národnej rady Slovenskej republiky uvedení v uznesení Národnej rady, svoje stanoviská podľa § 75 ods. 2 rokovacieho poriadku. Výbory Národnej rady, ktorým bol pridelený vládny návrh zákona na prerokovanie, zaujali tieto stanoviská. Ústavnoprávny výbor Národnej rady Slovenskej republiky prerokoval návrh 2. mája 2002 a uznesením č. 904 odporučil Národnej rade Slovenskej republiky návrh schváliť so zmenami a doplnkami. Výbor Národnej rady Slovenskej republiky pre financie, rozpočet a menu prerokoval návrh 2. mája 2002 a uznesením č. 942 odporučil Národnej rade Slovenskej republiky návrh schváliť s pozmeňujúcimi a doplňujúcimi návrhmi. Výbor Národnej rady Slovenskej republiky pre verejnú správu prerokoval návrh 7. mája 2002 a uznesením č. 459 odporučil Národnej rade Slovenskej republiky návrh schváliť s pripomienkami. Výbor Národnej rady Slovenskej republiky pre hospodárstvo, privatizáciu a podnikanie prerokoval návrh zákona 25. apríla 2002 a uznesením č. 745 odporučil Národnej rade Slovenskej republiky návrh schváliť so zmenami a doplnkami. Vážené kolegyne, kolegovia s uznesení výborov Národnej rady uvedených, tak ako som to pred chvíľou predniesol, vyplývajú pozmeňujúce a doplňujúce návrhy, ktoré máte v spoločnej správe č. 1356a pod bodom IV, ide o 22 bodov celkove. Máte ich všetky uvedené v tejto spoločnej správe. Konštatujem, že po rozprave budem v mene gestorského výboru odporúčať Národnej rade všetky tieto body 1 až 22 hlasovať o nich spoločne s odporúčaním schváliť ich. Pán predsedajúci, môžete otvoriť rozpravu k tomuto bodu programu a hlásim sa ako prvý do rozpravy. I. Presperín, podpredseda NR SR: Ďakujem, pán poslanec. Prosím, aby ste zaujali miesto pre spravodajcov. Otváram rozpravu o tomto bode programu. Písomne nebol nikto prihlásený. Poprosím doniesť, prosím vás, zoznam prihlásených do rozpravy. Písomne prihlásený do rozpravy bol pán poslanec Engliš, dávam mu slovo. Nech sa páči. A. Engliš, poslanec: Vážený pán predsedajúci, kolegyne, kolegovia, dovoľte mi, aby som predložil pozmeňujúci návrh k zákonu č. 126/1998 Z. z. o Slovenskej živnostenskej komore v znení zákona č. 279/2001 Z. a o zmene a doplnení zákona č. 455/91 Zb. o živnostenskom podnikaní v znení neskorších predpisov. Vládny návrh zákona, ktorým sa mení a dopĺňa zákon č. 126/1998 Z. z. o Slovenskej živnostenskej komore a o zmene a doplnení niektorých zákonov v znení zákona č. 279/2001 Z. z. dáva Slovenskej živnostenskej komore v § 3 ods. 4 široké kompetencie, pokiaľ ide o doplňovanie, rozširovanie, prehlbovanie a overovanie odbornej spôsobilosti fyzických osôb, respektíve jej dáva priestor na umožnenie získania odborných znalostí budúcich živnostníkov. Paragraf 3 odsek 4 znie. Komora zabezpečuje doplňovanie, rozširovanie, prehlbovanie, overovanie odbornej spôsobilosti fyzických osôb, ktoré sa uchádzajú o živnostenské oprávnenia alebo podnikajú na základe živnostenského oprávnenia a overovanie osobitnej odbornej spôsobilosti fyzických osôb. Na ten účel komora po a) zriaďuje vzdelávacie zariadenie, vykonáva odbornú prípravu členov komory a záujemcov o živnostenské oprávnenie. Vydáva osvedčenie o vzdelaní za podmienok ustanovených osobitným zákonom. Navrhuje členov skúšobnej komisie na vykonávanie kvalifikačnej skúšky podľa osobitného predpisu. Pripravuje podklady na kvalifikačné skúšky, na overenie odborných teoretických vedomostí a praktických znalostí technických alebo technologických postupov a navrhuje Ministerstvu vnútra Slovenskej republiky vybrané živnosti, ktoré môžu prevádzkovať iba fyzické osoby, ktoré spĺňajú osobitnú odbornú spôsobilosť. Doplnením § 15 o ods. 2 o písm. c) o dotácie zo štátneho rozpočtu by sa umožnil aj priestor na doplnenie si odbornej kvalifikácie pracovníkov, ktorých živnostník zamestnáva. Išlo by o istú formu nahradenia málo populárnej formy nadobudnutia odborných znalostí rekvalifikáciou. Je všeobecne známa skutočnosť, že uplatnenie rekvalifikantov je pomerne nízke. Dopĺňanie odborných znalostí prostredníctvom Slovenskej živnostenskej komory predpokladá už proklamovanú skutočnosť úzkej spolupráce príslušných komisií Slovenskej živnostenskej komory so samotnými živnostníkmi, zvyšovanie si odbornej znalosti pracovníkov v profesii podľa ich požiadaviek. Tieto skutočnosti predpokladajú podstatné zníženie nezamestnanosti, ako aj zníženie nákladov určených na získanie odborných znalostí prostredníctvom účelnej rekvalifikácie. Čiže záver je. Živnostenská komora je zriadená štátom, respektíve teda je zriadená zo zákona, má povinnosti voči fyzickým osobám, ktoré jej štát nariaďuje, čítal som ich tu. Bola to teda, samozrejme, aj požiadavka Európskej únie a financovanie by malo byť podporené aj štátom, keď štát prenáša, ukladá povinnosti na Slovenskú živnostenskú komoru a vlastne Slovenská živnostenská komora to určitým spôsobom robí za štát. Čiže mal by to uhradiť alebo aspoň finančne podporiť. Preto predkladám aj tento môj pozmeňujúci návrh, aby sa na financovaní Slovenskej živnostenskej komory mohol podieľať aj štát, čo v návrhu nie je podchytené. Je to, tak ako som povedal, doplnenie § 15 ods. 2, kde sú vymenované. Vlastné príjmy komory tvoria členské príspevky, úhrady za zápis do evidencie. Bola by tam doplnená dotácia štátneho rozpočtu a potom by boli, samozrejme, príjmy z činnosti, stáleho rozhodcovského súdu, príjmy zaplatené služby, príjmy za výpisy evidencie členov, príjmy zo vzdelávacích a poradenských činností, príjmy z predaja odborných publikácií a príjmy z úhrady za vykonanie kvalifikačnej skúšky. Tento pozmeňujúci návrh, vás prosím, kolegyne, kolegovia, aby ste podporili. Je tu 15 podpisov bez akýchkoľvek politických pohnútok. I. Presperín, podpredseda NR SR: Ďakujem pekne, pán poslanec. Nikto viac sa nehlási do rozpravy. Písomne prihlásení poslanci vystúpili. Hlási sa ústne do rozpravy. Pán poslanec Prokopovič. Pýtam sa, či ešte niekto ďalší. Nie. Končím možnosť prihlásiť sa do rozpravy ústne. Prosím, pán poslanec, máte slovo.